Ricchi e Poveri

**Ricchi e Poveri** (norsk: *rike og fattige*) er en italiensk popgruppe som har vært aktiv siden slutten av 1960-årene. Gruppen har vunnet den italienske sangfestivalen Sanremo-festivalen, deltatt i Eurovision Song Contest og solgt over 20 millioner plater siden etableringen. Per 2020 består gruppen av Angelo Sotgiu og Angela Brambati.

## Bakgrunn
Gruppen ble dannet i 1967 av Franco Gatti (født 4. oktober 1942 i Genova), Angela Brambati (født 20. oktober 1947 i Genova), Angelo Sotgiu (født 22. februar 1946 i Trinità d'Agultu e Vignola) og Marina Occhiena (født 19. mars 1950 i Genova). Gruppens første offentlige opptreden skjedde under sommerfestivalen Cantagiro i 1968 med sangen «L'ultimo amore». Siden 1970 har Ricchi e Poveri deltatt i Sanremo-festivalen flere ganger, og i 1971 sang de «Che sarà». Ricchi e Poveri representerte også Italia i Eurovision Song Contest 1978 med sangen «Questo amore», der de endte på tolvteplass med 53 poeng. Tre år senere forlot Marina Occhiena bandet.

Ricchi e Poveri har spilt inn plater på italiensk og spansk, og de hadde en rekke store hiter i Italia i 1980- og 1990-årene, blant andre: «Mamma Maria», «Made in Italy», «M'innamoro di te» og «Se m'innamoro».

Hiten «Che sarà» fra 1971 har også blitt fremført av José Feliciano og av låtskriveren selv, Jimmy Fontana. 1971 var det siste året at sagnene ble fremført to ganger med ulike artister i Sanremo-festivalen. Feliciano fremførte sangen først, mens Ricchi e Poveri fremførte låten senere i konkurransen. Det var imidlertid Feliciano som fikk en internasjonal hit med låten, med italienske, spansk og engelsk utgave av sangen. I Norge nådde den engelske versjonen «Shake a Hand» en niendeplass på VG-lista. 

Ricchi e Poveri fikk særlig en hit med «Sarà perché ti amo». Sangen er covret av en rekke musikere verden over, og i Skandinavia er den mest kjent som «Var ska vi sova i natt?» som dansebandet Perikles fikk en hit med i 1982. Sangen er også utgitt i nye versjoner og i ulike musikksjangre, blant andre av den meksikanske folkemusikkgruppen Grupera, flere guttegrupper og dance-grupper. Den var også en del av filmmusikken til filmer som *L'Effrontée* (1985), *Spike of Bensonhurst* (1988), *High Tension* (2003) og *Unmade Beds* (2009). I 2008 ble sangen utgitt i en tysk versjon «Das ist, weil ich dich liebe» med Diana Sorbello, og på nederlandsk i 2011 «Eén zomeravond met jou» med Monique Smit og Tim Douwsma. 

Bandet holdt en rekke konserter i Europa utover 2000- og 2010-årene, men i 2016 forlot gruppens grunnlegger Franco Gatti gruppen i en alder av 74. Per 2019 består Ricchi e Poveri av Angelo Sotgiu og Angela Brambati.

I 2020 ble originalbesetningen midlertidig gjenforent i anledning 50-årsjubileet for gruppens første deltakelse i Sanremo-festivalen. Gruppen ga også ut et samlealbum, *ReuniON*, med en samling av sine største hits fra 1970-, 1980- og 1990-årene.

## Diskografi

### Studioalbum
* 1970 — *Ricchi e Poveri*
* 1971 — *Amici miei*
* 1974 — *Penso sorrido e canto*
* 1975 — *RP2*
* 1976 — *Ricchi & Poveri*
* 1976 — *I musicanti*
* 1978 — *Questo amore*
* 1980 — *La stagione dell'amore*
* 1981 — *… E penso a te*
* 1982 — *Mamma Maria*
* 1983 — *Voulez-vous danser*
* 1985 — *Dimmi Quando*
* 1987 — *Pubblicità*
* 1990 — *Buona giornata e …*
* 1992 — *Allegro italiano*
* 1999 — *Parla col cuore*
* 2012 — *Perdutamente amore*

### Samlealbum
* 1972 — *Un diadema di successi*
* 1978 — *Ricchi & Poveri*
* 1982 — *Come eravamo* 
* 1982 — *Profili musicali*
* 1983 — *Made in Italy*
* 1984 — *Ieri e Oggi*
* 1990 — *Canzoni d'amore*
* 1990 — *Una domenica con te*
* 1993 — *Anche tu …*
* 1994 — *I più grandi successi*
* 1997 — *Piccolo amore*
* 1998 — *BMG Collection*
* 2000 — *I grandi successi originali*
* 2008 — *Greatest Hits*
* 2011 — *Le canzoni, la nostra storia*
*2020 – *ReuniON*

## Referanser


## Eksterne lenker
* 
* 
*